Proiect

ORDONANŢĂ DE URGENŢĂ

privind acordarea unei măsuri de protecție socială persoanelor concediate din cadrul societăților din sectorul suin a căror activitate a fost afectată de virusul ”Pestei Porcine Africane”

Având în vedere obligaţiile ce revin României, ca stat membru al Uniunii Europene, de respectare a prevederilor legislaţiei comunitare în vigoare,

În contextul epidemiologic actual al evoluţiei pestei porcine africane în state terţe vecine şi pe teritoriul Uniunii Europene în Lituania, Letonia, Estonia, Polonia, Republica Cehă şi România,

Având în vedere Hotărârile nr. 1-3 ale Comitetului Național pentru Situații Speciale de Urgență privind necesitatea aplicării urgente a măsurilor adecvate pentru prevenirea răspândirii bolii ”Pesta Porcină Africană” pe teritoriul României,

Luând în considerare instituirea măsurilor sanitare veterinare în exploatațiile comerciale, pierderile economice ale societăților românești urmare sacrificării porcilor, la care se adaugă pierderile colaterale (furaje distruse, costurile cu distrugerea în sine – care revin tot acestora, costurile dezinfecției ulterioare etc.), precum și perioadele de carantină care implică încetarea activității, care au condus la concedierea salariaților din fermele comerciale afectate de Pestă Porcină Africană,

Ținând cont de imposibilitatea asigurării resurselor financiare minime în familiile cu persoane disponibilizate de la fermele comerciale afectate de Pestă Porcină Africană,

Față de această situație este necesară adoptarea unei măsuri urgente de compensare a angajaților concediați pentru motive care nu țin de persoana acestora din cadrul societăților afectate cu pestă porcină africană,

Luând în considerare că nepromovarea prezentului act normativ în regim de urgenţă poate avea consecinţe nefavorabile asupra unei părți a populației, cu impact negativ asupra veniturilor angajaților din sectorul agricol al României,

Întrucât elementele prezentate constituie situaţii extraordinare şi vizează interesele economice ale României pe termen scurt şi mediu,

în considerarea faptului că aceste elemente vizează interesul general public şi constituie situaţie de urgenţă şi extraordinară a cărei reglementare nu poate fi amânată,

în temeiul art. 115 alin. (4) din Constituţia României, republicată, și ținând cont de prevederile art. 67 din Legea nr. 53/2003 – Codul muncii, republicată, cu modificările și completările ulterioare.

Guvernul României adoptă prezenta ordonanţă de urgenţă

ART. 1

1. Prevederile prezentei ordonanţe de urgenţă reglementează acordarea unei măsuri de protecţie socială pentru persoanele concediate individual sau colectiv, după caz, pentru motive care nu ţin de persoana salariatului, în condițiile art. 67 din Legea nr. 53/2003 – Codul muncii, republicată, cu modificările și completările ulterioare.
2. Persoanele prevăzute la alin.(1) sunt concediate din cadrul societăților din sectorul crescătorilor de suine a căror activitate a fost afectată de virusul pestei porcine africane, potrivit actului sanitar-veterinar de declarare a bolii, eliberat de medicul veterinar oficial al circumscripției sanitar-veterinare și pentru siguranța alimentelor oficiale, unde a fost declarată boala.

ART. 2

1. Persoanele concediate prevăzute la art.1 beneficiază de o compensație, neimpozabilă în sensul art. 62 lit. a) din Legea nr. 227/2015 privind Codul fiscal, cu modificările şi completările ulterioare, în valoare de 500 lei, care se acordă lunar, pentru o perioadă de maximum 6 luni, începând cu data încetării contractului individual de muncă.
2. Compensația prevăzută la alin. (1) este exceptată de la plata contribuțiilor sociale obligatorii prevăzute la art. 2 alin. (2) din Legea nr. 227/2015 privind Codul fiscal, cu modificările şi completările ulterioare.
3. Compensația se acordă la cerere, pentru fiecare persoană concediată, cu o vechime în muncă de minimum 6 luni la una dintre societățile prevăzute la art. 1 alin. (2).
4. Persoanele concediate pot beneficia o singură dată de compensația prevăzută la alin. (1).

ART. 3

Compensația prevăzută la art. 2 alin.(1) se acordă persoanelor concediate, la cerere, de la data încetării contractului individual de muncă, cerere care se depune la agenţia pentru ocuparea forţei de muncă județeană sau a municipiului București în a cărei rază teritorială îşi au domiciliul sau, după caz, reşedinţa.

ART. 4

Plata compensației încetează înainte de expirarea perioadei prevăzute la art.2 alin.(1):

a) la data încadrării în muncă, conform legii, pe perioadă determinată sau pe perioadă nedeterminată prin încheierea unui contract individual de muncă;

b) la data decesului beneficiarului.

ART. 5

1. Cererea de acordare a compensației prevăzută la art.3 se depune în termen de maximum 30 de zile de la data încetării contractului individual de muncă.
2. Cererea trebuie însoțită de următoarele documente:
3. actul de identitate, în original și copie;
4. adeverință emisă de angajator din care să reiasă data încetării raportului de muncă prin concediere și care să ateste îndeplinirea condiției de vechime prevăzută la art. 2 alin. (3), în original;
5. decizia de concediere emisă de angajator în condițiile legii, în original și copie.
6. Prin excepție de la prevederile alin. (2), persoanele care beneficiază de indemnizație de șomaj, depun, pentru acordarea compensației, doar cererea prevăzută la alin.(1).
7. În vederea acordării compensației prevăzută la art.2 alin. (1) persoanelor concediate din cadrul societăților din sectorul crescătorilor de suine a căror activitate a fost afectată de virusul pestei porcine africane, Agenția Națională pentru Ocuparea Forței de Muncă solicită la Autoritatea Naţională Sanitară Veterinară şi pentru Siguranţa Alimentelor, confirmarea existenței situației de boală la societățile în cauză, în baza unei proceduri aprobate prin ordin comun al celor două instituții.

ART. 6

Compensația prevăzută la art. 2 alin. (1) se plătește de Agenţia Naţională pentru Ocuparea Forţei de Muncă, prin structurile sale teritoriale și este suportată din bugetul asigurărilor pentru şomaj.

PRIM-MINISTRU

Vasilica - Viorica DĂNCILĂ